เกริ่นสักเล็กน้อย คือ ร้านเนี้ยผมเคยดูรายการในทีวีช่องหนึ่งเมื่อต้นปี56 มองดูแนวคิดการตกแต่งร้านแล้วรู้สึกว่าเจ้าของทุ่มทุนสร้างดีเนอะ ....หลังจากนั้นผมก็หลงลืมไป แม้แต่ชื่อก็จำไม่ได้ จวบจนนั่งเล่นเน็ตเพลินๆก็นึกถึงร้านนี้ขึ้นซะงั้น จึงลองค้นหาใน google ดู ปรากฏว่าเจอแห่ะ เลยมาตามรอยแนวคิดอลังการของร้านนี้ครับ

เส้นทางก็มาทางระยองปกติ ถ้าคนเคยมาเกาะเสม็ด ต้องเคยเห็นแน่ ขึ้นป้ายสูงใหญ่ ก่อนถึงทางแยกเข้าบ้านเพประมาณ500เมตร ก่อนถึงแยกที่จะเข้าไปท่าเรือเกาะเสม็ดนั้นแหล่ะ เข้าซอยไปไม่ลึกก็ถึง ชื่อที่ใช้เป็นทางการ คือ ตำนานป่ารีสอร์ท ครับ

ภายในแบ่งออกเป็น3ส่วน ส่วนที่เป็นร้านอาหาร ที่พักรีสอร์ท และสวนน้ำ ใช้ต้นไม้ล้อมรอบแทบทุกด้าน ยังกะอยู่ในวนอุทยานป่า ส่วนที่พักที่เป็นตัวรีสอร์ทผมไม่ได้สำรวจ แต่ดูจากรูปห้องพักเล่นๆในเว็ปจองที่พักอย่าง agoda ถ้าเป็นเหมือนในรูปเนี้ย ต้องบอกว่าน่าสนใจนะครับสวยดี ส่วนที่เป็นสวนน้ำเนี้ย ผมก็ไม่ได้สำรวจเช่นกัน แต่รู้มาว่า เป็นสวนน้ำที่น่าสนใจทางด้านการออกแบบแนวป่าแฟนตาซี ถ้าครอบครัวมีเด็กน่าพามาเล่นครับ ค่าบัตรเข้ารู้สึกว่า200บาท เล่นได้ทั้งวัน ควรเตรียมชุดว่ายน้ำมาด้วย 

ผ่านไป2โซนที่ไม่ได้เข้า แต่โซนร้านอาหารไม่พลาดครับ เดินเข้าไปตามทางด้านในเป็นคล้่ายๆป่า ต้นไม้น้อยใหญ่ มีธารน้ำไหล สะพานไม้  เหมาะแก่การถ่ายรูปมาก ร่มรื่น ไม่ร้อน เดินถ่ายรูปไปเพลินๆก่อนเข้่าทางเข้าร้่านอาหารก็ได้ครับ เดินเรื่อยๆก็มาถึงทางเข้าร้านอาหาร มีป้ายเขียนโปรโมท ห้องน้ำครับ เขาเขียนว่า ห้องน้ำที่สวยที่สุดในประเทศ อะไรประมาณนั้น แปลกดี ร้านอาหารกลับเขียนป้ายชวนเข้าห้องน้ำ เหอๆ

ที่นั่งด้านในร้านอาหารเป็นโดมขนาดใหญ่ รองรับคนได้จำนวนมาก บรรยากาศดีใช้ได้เลย สำหรับอาหารที่ลองมี3เมนูครับ

จานแรก กุ้งแชบ๊วยนึ่ง กินคู่กับน้ำจิ้มซีฟู้ด กุ้งตัวใหญ่ เนื้อหวาน เด้งดี ส่วนน้ำจิ้มก็อร่อยครับ จานนี้รสชาติ เป็นไปมาตรฐาน

จานที่2 เป็นข้าวอบสับปะรด เสริ์ฟมาในลูกสับปะรดขนาดเขื่อง เปิดฝามาหน้าตาแปลกๆ เอ่อ...โรยหน้าหมูหยองมาด้วย มันสูตรไหนเนี้ยไม่เคยเห็น? ใช้ข้าวเม็ดใหญ่ ใส่พวกสับปะรด กุนเชียง เมล็ดถั่วลันเตา รสชาติพอไปได้ แต่ผมไม่ค่อยชอบ และรู้สึกว่าเท่าที่เคยกินที่อื่นๆ มันไม่น่าจะใช่แบบนี้นะ เหอๆ

จานที่3 หมูยูนาน ที่เป็นเมนูเด็ดของที่นี่ เนื้อหมู3ชั้นเอามาตุ๋น เสริ์ฟพร้อมผักกาดดองแก้เลี่ยน ชิมแล้วต้องบอกว่ารสชาติอร่อยครับ สมราคาคุย เนื้อนิ่มเคี้ยวง่ายแต่ไม่ถึงขนาดเปื่อยยุ่ยจนเละ เนื้อหมหอมเครื่องเทศ แต่ว่าจานนี้มันขาดอยู่นิดเดียว คือ ถ้าได้น้ำราดอีกสักนิดจะดีมากๆ ส่วนตัวว่ามันดูแห้งแล้งไปหน่อยอ่ะนะ 

สรุปว่า ในโซนของร้านอาหารที่ได้แวะไปชิมนั้น บรรยากาศร่มรื่น พนักงานบริการดี สุภาพเรียบร้อย อาหารอร่อยใช้ได้ ส่วนห้องน้ำที่โฆษณาว่าสวยนั้น เอ่อ...มันก็สวยนะ แต่ผมรู้สึกเฉยๆอ่ะก็ไม่แปลกมากเท่าไร ดั้งนั้นโดยรวมๆร้านนี้ก็โอเคนะครับ